ঐ মিছিলে শফিকুর রহমান ও আফজাল হোসেন নামে আরো দুইজন জামায়াতকর্মী শাহাদত বরণ করেন। তাদের লাশও চট্টগ্রাম মেডিক্যাল কলেজ হাসপাতাল মর্গে নেয়া হয়। আরও অনেক ভাইকে আটক করে পুলিশ নির্মম নির্যাতন করে। পরদিন ৬ ফেব্রুয়ারি শহীদের সাথীরা চট্টগ্রাম মেডিক্যাল কলেজ হাসপাতাল মর্গে তাদের লাশ আনতে গেলে সেখানেও ছাত্রলীগের অস্ত্রধারী সন্ত্রাসীরা হামলার চেষ্টা করে। সেদিন বাদ জোহর চট্টগ্রামের ঐতিহাসিক প্যারেড ময়দানে চার শহীদের জানাজার আয়োজন করা হয়। কিন্তু পুলিশ প্রশাসন বিনা কারণে লাশ হস্তান্তরে গড়িমসি করে। শহীদের লাখো সাথী তাদের লাশ না পেয়ে অবশেষে গায়েবানা জানাজার মাধ্যমে তাদের জন্য দোয়া করে। শেষ বিকেলে পরিবারের কাছে তাদের লাশ হস্তান্তর করা হয়। চারজনের মধ্যে আবিদের লাশ নেয়া হয় হালিশহর বিডিআর মাঠে এবং আফজালের লাশ নেয়া হয় পাহাড়তলী এলাকায়। পৃথক জানাজা শেষে তাদেরকে দাফন করা হয়। আর শহীদ শফিকুর রহমানের লাশ নিয়ে যাওয়া হয় তার গ্রামের বাড়ি বরগুনাতে এবং আমরা শহীদ ইমরানের লাশ নিয়ে যাত্রা করি তার গ্রামের বাড়ি পাবনার উদ্দেশে। পাবনার ফরিদপুরের কেনাই গ্রামে তার লাশ পৌঁছলে সেখানে স্বজনদের আহাজারি ও সাথীদের কান্নায় এক হৃদয়বিদারক পরিবেশের সৃষ্টি হয়। সেখানে তিন দফা জানাজা শেষে তাকে দাফন করা হয়।